b'\n_START_ARTICLE_\nKolovere-Kalju haridusselts "Edu"\n_START_PARAGRAPH_\nKolovere-Kalju haridusselts "Edu" oli aastatel 1924\xe2\x80\x931940 tegutsenud haridusselts Maidla k\xc3\xbclas, Kolovere-Kalju vallas L\xc3\xa4\xc3\xa4nemaal. Seltsi tegevuse eesm\xc3\xa4rk oli igak\xc3\xbclgne hariduselu levitamine \xc3\xbcmbruskonnas._NEWLINE_Selts asutati 30. m\xc3\xa4rtsil 1924. aastal Kolovere vallamajas peetud seltsi asutamise koosolekul ja likvideeriti 1940. aasta s\xc3\xbcgisel ENSV Rahvakomissaride N\xc3\xb5ukogu m\xc3\xa4\xc3\xa4rusega poliitharidust\xc3\xb6\xc3\xb6 korraldamisest._NEWLINE_Seltsi asutamisel m\xc3\xa4\xc3\xa4rati liikmemaksu alamm\xc3\xa4\xc3\xa4raks 50 marka. Seltsi liikmeteks sai 21 inimest. Seltsi viieliikmelisse juhatusse valiti Ilmar Leital, Marie Uustalu, Mihail Grenzstein, Gustav Peekmann ja Gustav R\xc3\xbc\xc3\xbctmann._NEWLINE_Asutamisaastal oli seltsil 24 liiget (8 naist ja 16 meest). 1924. aastal korraldas selts Maidla koolimajas kahen\xc3\xa4dalased naiste k\xc3\xa4sit\xc3\xb6\xc3\xb6 kursused, kus lektoriks oli Alice (Aline?) Kullerkann, kes oli Tallinna 1. linna naiskutsekooli \xc3\xb5pilane-l\xc3\xb5petaja (lektori t\xc3\xb6\xc3\xb6 eest tasus Haridusministeerium). Kursustest v\xc3\xb5ttis osa 11 inimest. Samal aastal korraldas selts kaks pidu, millest \xc3\xbcks toimus Kullamaa P\xc3\xb5llumeeste Seltsi seltsimajas. M\xc3\xb5lema peo tulud olid m\xc3\xa4\xc3\xa4ratud seltsi asutamise kulude katmiseks ja raamatukogu asutamiseks._NEWLINE_1933. aasta l\xc3\xb5pus v\xc3\xb5i 1934. aasta alguses asutasid Kalju k\xc3\xbcla agaramad noored seltsile osakonna, kus korraldati liikmetele kirjandus\xc3\xb5htuid.'